শবরীমালা মন্দিরে সব বয়সের মহিলাদের প্রবেশাধিকার নিয়ে সুপ্রিম কোর্টের রায়ের পর থেকেই চলছে নানা বিতর্ক। এবার সেই বিতর্কের আগুনে নতুন ঘি ঢাললেন কেন্দ্রীয় মন্ত্রী স্মৃতি ইরানি। তিনি ওই প্রসঙ্গে বলেন, “ঋতুস্রাবের রক্তে ভেজা স্যানিটারি ন্যাপকিন নিয়ে কি আপনি বন্ধুর বাড়িতে যান? তাহলে, দেবালয়েই বা যাবেন কেন? এটা স্বাভাবিক বুদ্ধি…” 
শবরীমালা বিতর্কেক মধ্যে কেন্দ্রীয় মন্ত্রী স্মৃতি ইরানির এ হেন মন্তব্য স্বাভাবিক ভাবেই নতুন বিতর্ক তৈরি করল। মঙ্গলবার মুম্বইয়ের একটি অনুষ্ঠানে শবরীমালা সংক্রান্ত বিষয়ে সুপ্রিম কোর্টের রায় নিয়ে কেন্দ্রীয় মন্ত্রী হিসাবে তাঁর মন্তব্য করা উচিত নয় বলেও স্মৃতি ওই মন্তব্য করে ফেলেন। তিনি বলেন, “প্রার্থনার অধিকার প্রত্যেকের রয়েছে, কিন্তু অসম্মানের অধিকার কারও নেই।’’
শত শত বছরের  রীতি অনুযায়ী, কেরালার শবরীমালা মন্দিরে ১০ থেকে ৫০ বছরের মহিলাদের প্রবেশাধিকার ছিল না। এই বয়সের মহিলারা ‘ঋতুযোগ্য’ অর্থাৎ ‘অপবিত্র’ এবং তাঁরা প্রবেশ করলে ‘চির ব্রহ্মচারী’ আয়াপ্পার মন্দিরের ‘পবিত্রতা’ নষ্ট হবে বলেই বিশ্বাস। আর সেই বিশ্বাস থেকেই সব বয়সের মহিলাদের প্রবেশাধিকার ছিল না। সম্প্রতি সুপ্রিম কোর্টের রায়ে এই রীতি খারিজ করে সব বয়সের মহিলাদের মন্দিরে প্রবেশাধিকার দেওয়া হয়েছে। এর পরেই  আয়াপ্পা ভক্তদের একাংশ সর্বোচ্চ আদালতের রায়কে বাস্তবায়িত হতে দেবে না বলে অনড়। 
সুপ্রিম কোর্টের রায়ের পরে ১৭ অক্টোবর শবরীমালা মন্দির খোলে এবং ২২ অক্টোবর তা বন্ধ হয়ে যায়। এই সময়ে ১০ থেকে ৫০ বছর বয়সী মহিলাদের পুরনো রীতি মতোই মন্দিরে ঢুকতে দেওয়া হয়নি। 
বিজেপিও এই রায়ের বিরোধিতা করেছে। স্থানীয় ভাবাবেগের কথা মাথায় রেখে কেরল কংগ্রেসও এই রায়ের বিরোধিতা করেছে। অন্য দিকে, কেরালার পিনারাই বিজয়ন সরকার প্রথম থেকেই সুপ্রিম কোর্টের রায় কার্যকর করবে বলে জানিয়ে দিয়েছিল। তবে এখনও সাফল্য পায়নি রাজ্য সরকার। মন্দির আপাতত বন্ধ।
এখনও পর্যন্ত যা ঠিক রয়েছে তাতে, আগামী ৫ নভেম্বর এক দিনের জন্য শবরীমালা মন্দির খোলা হবে। এর পরে আবার ১২ দিনের জন্য মন্দির খুলবে ১৬ নভেম্বর।